CELEX: 62021TN0321
Language: et
Date: 2021-06-09 00:00:00
Title: Kohtuasi T-321/21: 9. juunil 2021 esitatud hagi – Lietuvos geležinkeliai versus komisjon

26.7.2021   
            
            
               ET
            
            
               Euroopa Liidu Teataja
            
            
               C 297/48
            
         
      9. juunil 2021 esitatud hagi – Lietuvos geležinkeliai versus komisjon
      (Kohtuasi T-321/21)
      (2021/C 297/60)
      Kohtumenetluse keel: inglise
      
         Pooled
      
      
         Hageja: Lietuvos geležinkeliai AB (Vilnius, Leedu) (esindaja: advokaat R. Zaščiurinskaitė)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tunnistada hagiavaldus vastuvõetavaks;
               
            
                  —
               
               
                  mõista Euroopa Komisjonilt AB Lietuvos geležinkeliai kasuks välja hüvitis summas 850 565,76 eurot, mis koosneb viivitusintressist – määras, mille on Euroopa Keskpank kehtestanud põhilistele refinantseerimistehingutele ja millele lisandub kolm ja pool protsendipunkti – 7 804 350 euro suuruselt summalt ajavahemikus alates 5. jaanuarist 2018 kuni 29. jaanuarini 2021;
               
            
                  —
               
               
                  mõista Euroopa Komisjonilt AB Lietuvos geležinkeliai kasuks välja viivitusintress – määras, mille on Euroopa Keskpank kehtestanud põhilistele refinantseerimistehingutele ja millele lisandub kolm ja pool protsendipunkti – 850 565,76 euro suuruselt summalt alates 30. jaanuarist 2021 kuni põhisumma tegeliku tasumise kuupäevani;
               
            
                  —
               
               
                  ELTL artikli 263 alusel tühistada Euroopa Komisjoni 26. aprilli 2021. aasta ja 16. mai 2021. aasta otsused;
               
            
                  —
               
               
                  mõista kohtukulud välja komisjonilt.
               
            
         Väited ja peamised argumendid
      
      Hagi põhjenduseks esitab hageja viis väidet.
      
                  1.
               
               
                  Esimene väide, et on rikutud ELTL artikli 266 esimest lõiku: komisjon jättis täitmata oma absoluutse ja tingimusteta kohustuse tasuda viivitusintressi pärast seda, kui vähendati komisjoni määratud trahvi, mille hageja alguses tasus.
               
            
                  2.
               
               
                  Teine väide, et ELTL artikli 266 esimese lõigu rikkumine tõi kaasa Euroopa Liidu lepinguvälise vastutuse ELTL artikli 266 teise lõigu alusel koostoimes ELTL artikli 340 teise lõiguga.
               
            
                  3.
               
               
                  Kolmas väide, et on rikutud Euroopa Liidu põhiõiguste harta artikli 41 lõiget 3 ja ELTL artikli 340 teist lõiku. Hageja väidab, et kahju saanud isik ei pea nõudma hüvitist mitte ainult tegeliku kahju eest, vaid ka viivitusintressi.
               
            
                  4.
               
               
                  Neljas väide, et on rikutud põhiõiguste harta artiklit 47, kuna kohtulik kaitse ELTL artikli 263 raames ei ole tõhus, kui asjaomane ettevõtja ei saa pärast seda, kui Euroopa Kohus vähendab liidu konkurentsiõigusnormide rikkumise eest määratud trahvi, nõuda viivitusintressi põhjendamatult makstud trahvi eest.
               
            
                  5.
               
               
                  Viies väide, et 26. aprilli 2021. aasta otsusega (1) ja 16. mai 2021. aasta otsusega (2), millega komisjon keeldus tasumast viivitusintressi, on rikutud ELTL artikleid 266 ja 340 ning põhiõiguste harta artikli 41 lõiget 3 ja artiklit 47.
               
            
         (1)  Komisjoni 26. aprilli 2021. aasta e-kiri hagejale, teema: RE: Asi AT.39813 – Baltic Rail
      
         (2)  Komisjoni 16. mai 2021. aasta e-kiri hagejale, teema: RE: Asi AT.39813 – Baltic Rail, mis kinnitab 26. aprilli 2021. aasta e-kirjas esitatud seisukohta.